REGULAMENTUL (CE) NR. 1248/2007 AL CONSILIULUI
din 22 octombrie 2007
de abrogare a Regulamentului (CE) nr. 2040/2000 privind disciplina bugetară
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 37, 279 și 308,
având în vedere propunerea Comisiei,
având în vedere avizul Parlamentului European (1),
având în vedere avizul Curții de Conturi (2),
întrucât:
(1)
Regulamentul (CE) nr. 2040/2000 al Consiliului din 26 septembrie 2000 privind disciplina bugetară (3) stabilește normele pentru asigurarea gestionării corespunzătoare a cheltuielilor comunitare, care se referă atât la Secțiunea Garantare din cadrul Fondului European de Orientare și Garantare Agricolă, cât și la rezervele pentru operațiuni externe, în conformitate cu principiile unei bune administrări financiare, asupra cărora s-a convenit în cadrul Acordului interinstituțional din 6 mai 1999 încheiat între Parlamentul European, Consiliu și Comisie privind disciplina bugetară și îmbunătățirea procedurii bugetare (4).
(2)
În ceea ce privește partea I a Regulamentului (CE) nr. 2040/2000, referitoare la cheltuielile agricole, existența plafoanelor stabilite de cadrul financiar 2007-2013 cuprins în anexa I la Acordul interinstituțional încheiat între Parlamentul European, Consiliu și Comisie privind disciplina bugetară și buna gestionare financiară (5) din 17 mai 2006 („acordul interinstituțional din 2006”) face nenecesară menținerea liniei directoare agricole prevăzute în regulament.
(3)
Dispozițiile rămase privind disciplina bugetară pentru agricultură din partea I a Regulamentului (CE) nr. 2040/2000 au fost înlocuite prin articolele 18, 19 și 20 din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (6).
(4)
În ceea ce privește partea II a Regulamentului (CE) nr. 2040/2000, referitoare la rezervele pentru operațiuni externe, nu mai sunt necesare dispoziții și măsuri specifice, care au caracter excepțional în contextul sistemului de resurse proprii, pentru finanțarea Fondului de Garantare și a rezervei pentru ajutorul de urgență. Rezerva destinată garanțiilor pentru împrumuturi a fost înlocuită în cadrul financiar 2007-2013 din acordul interinstituțional din 2006 printr-o linie bugetară prevăzută la rubrica 4 „UE ca actor global”. Principiile de bază referitoare la rezerva pentru ajutorul de urgență sunt stabilite în Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (7), iar cuantumul și condițiile de utilizare sunt stabilite în Acordul interinstituțional din 2006. Dat fiind că interesele terților nu sunt direct implicate, nu este necesar ca acestea să fie încorporate într-un regulament.
(5)
În consecință, toate dispozițiile cuprinse în Regulamentul (CE) nr. 2040/2000 au devenit caduce.
(6)
Prin urmare, Regulamentul (CE) nr. 2040/2000 ar trebui abrogat,
ADOPTĂ PREZENTUL REGULAMENT:
Articolul 1
Regulamentul (CE) nr. 2040/2000 se abrogă cu efect de la 1 ianuarie 2007.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 octombrie 2007.